《绛都春·题软红蕉景，次韵》
清代·杨葆光

閒床寂静。恰人海逗留，风凉梧井。离绪大难，秋月如圭牵情甚。

邯郸谁借黄粱枕。犹自问、蓬莱仙境。软红尘里，何人细写，者般真性。

清沁。诗人仲若，乍鹂吹听罢，倚栏高咏。丽句藻词，无限温柔风人韵。

如闻一曲婆娑引。记历历、当年清景。与君留取新图，雪蕉照影。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。